Szokalopulosz Georgis

A MEGVÁLTÁS OKAI

Miért kellett Istennek megváltania az emberiséget?

Kereskedelmi forgalomba nem hozható!

Szólj 1 Szót! Alapítvány

Cegléd, 2024

Szokalopulosz Georgis

A MEGVÁLTÁS OKAI

Miért kellett Istennek megváltania az emberiséget?

Szerkesztette: Szász Ramóna

Copyright © Minden jog fenntartva!

A kiadvány bármely részének bármilyen formában, bármilyen elektronikus vagy

mechanikus eszközzel történő sokszorosítása vagy továbbadása, ideértve fénymásoló,

adatrögzítő berendezés, vagy más jellegű adattároló és adatbeolvasó eszközök

használatával tilos!

Kereskedelmi forgalomba nem hozható!

Szólj 1 Szót! Alapítvány

Adószám: 19399164-1-13

Bankszámlaszám: 11742025 – 24444253 (OTP Bank)

Cegléd, 2024

Tartalomjegyzék

I. Rész: A megváltásban Isten szeretete látható 1. Mi történt veled a megtéréseddel? 5.o. 2. Isten hatalmas szeretete 9.o.

II. Rész: A megváltás okai - Miért kellett Istennek megváltania az embereket?

1. Mert minden ember eredendően bűnös 16.o. 2. Mert a jócselekedeteinkkel nem juthatunk a Mennybe 20.o. 3. Mert Isten az emberek bűneit örök büntetéssel bünteti 21.o. 4. Mert semmilyen cselekedetünk nem eredményez megvál-

tást és üdvösséget a számunkra 23.o.

5. Mert Isten szereti az embereket 26.o.

III. Rész: A megváltás ajándék

1. Új teremtés vagy 31.o.

2. A megtérés a gondolkozásmód megváltoztatása 32.o. Befejezés 34.o.

Ima 35.o.

I. RÉSZ

A MEGVÁLTÁSBAN

ISTEN SZERETETE

LÁTHATÓ

1. Mi történt veled a megtéréseddel?

Az üdvösség olyan, mint egy újjá- vagy újraszületés. Az ember egy új életre születik meg, amivel kapcsolatosan addig semmilyen korábbi tapasztalata nem volt. Elkezdődik egy fejlődési folyamat, amely során egyre növekszik Isten, Jézus Krisztus és a jó szellemvilág megismerésében (Ján 17:3).

A megtéréssel az ember elindul egy új úton, ahol azelőtt sose járt. Ennek az útnak a vége azonban biztos: aki ezen az úton halad, a Mennybe jut (Ján 14:6). Ám nemcsak a végcél ígéretes, hanem a lépések is jól kivehetőek. Olyan útra lépett az ember, ahol nem lehet eltévedni, mert mennyei térképet és mennyei kíséretet kap mindenki, aki ezt a jó utat, az igazság útját választja.

A megtérés útját folytatva át fogsz menni az újjászületésen is, és új természetet kapsz, amely valójában annak az egyetlen tökéletes személynek a természete, aki valaha élt a földön, Jézus Krisztusé (2Pét 1:4). Csak Jézus elég jó. Csak Ő tökéletes. Csak az Ő élete elfogadható Isten számára, és csak az Ő életéből való részesedés által válhatunk mi is elfogadhatóvá Isten számára.

A megtérés nem mást jelent valójában, mint megkapni az élő Krisztus életét – Szelleme valóságosan belénk jön és élővé teszi a szellemünket, ami előtte a bűn miatt halott volt (1Ján 5:12). Most szellemed össze van kötve Krisztussal (1Kor 6:17). Azonossá váltál az egyedül tökéletes személlyel a világon, ezért mostantól nem te élsz többé, hanem él benned a Krisztus (Gal 2:20). Ez az a titok, amiről Pál apostol beszélt, hogy korábban el volt rejtve az emberiség elől: az, hogy Krisztus benned él, aki a dicsőség reménysége (Kol 1:26-27).

Jézus tökéletesen azonosult veled. Halálával magára vette a te bűneidet, és a te halálodat szenvedte el. Feltámadásakor a te életedet támasztotta fel, olyannyira, hogy szellemében hozzá kapcsolódtál, azaz vele együtt feltámadtál te is. Amikor az Atya rád tekint, egyedül az Ő Fia igazságosságát látja benned. El lettél fogadva. Újjá lettél teremtve, mert „ha valaki Krisztusban van, új teremtés az; a régiek elmúltak, íme, újjá lett minden”. (2Kor 5:17)

Az isteni hit

Amikor egy ember megtér és átmegy az újjászületés folyamatán, szellemileg megszületik Krisztusban, azaz szellemileg kisded lesz.

Mint most született csecsemők, a tiszta, hamisítatlan tej után vágyakozzatok, hogy azon növekedjetek; Mivelhogy ízleltétek, hogy jóságos az Úr. (Péter apostol 1.levele 2:2-3)

A csecsemő is ugyanolyan értékű ember, mint a felnőttek, és ugyanígy, Jézus Krisztusban Isten által mindenki ugyanabba a pozícióba kerül bele. Mindenki megkapja az isteni fajta hitnek egy mértékét (Róm 12:3), és valamennyien Isten fiaivá válnak valóságosan, jogokkal, hatalommal és örökséggel. Pál apostol ezt így írta le:

Mert mindnyájan Isten fiai vagytok a Krisztus Jézusban való hit által. (Galatta levél 3:26)

Aki elkezdi Jézus Krisztusban a jogait érvényesíteni, megtapasztalja, hogy működik az imája, a körülmények megváltoznak és hite is növekedésnek indul. Jelek kezdik el követni, amelyek bizonyítják, hogy valóban rendelkezik Isten fiainak ajándékozott hatalommal az illető. A Biblia ezt így fejezi ki Márk evangéliuma 16. rész 17-18. verseiben:

Azokat pedig, akik hisznek, ilyen jelek követik: az én nevemben ördögöket űznek; új nyelveken szólnak. Kígyókat vesznek föl; és ha valami halálost isznak, meg nem árt nékik: betegekre vetik kezeiket, és meggyógyulnak.

Isten Igéje az Isten beszéde. Azért adta Isten a hívőknek a Bibliát, hogy ami benne van, személyesen nekik üzenjen. Aki például a fenti bibliaverset magára vonatkoztatja és elkezdi megtenni, annak az életében elkezd működni az Ige. Kicsiben kezdődik minden, ezért először ott kezd el hited gyakorlását, ami közel van hozzád, vagy ott, ahol éppen vagy: a családodban.

A mi Istenünk igaz Isten, aki hozzá kiált, mint az Ő gyermeke, annak az életébe beavatkozik és segíteni fog neki (Róma 10:13).

2. Isten hatalmas szeretete

Nincsen senkiben nagyobb szeretet annál, mintha valaki életét adja az ő barátaiért. (János evangélium15:13)

Isten mindent szeretetből cselekszik, és nincs nagyobb szeretet annál, mint amikor valaki az életét adja a barátaiért. Azzal, hogy Isten odaadta értünk a Fiát, azt mondta el, hogy nincs nagyobb szeretet annál, mint amit Ő tett. Különösen fontos ebben a tettben, hogy Isten miattunk és értünk tette, azaz Isten a legnagyobb szeretetet cselekedte meg azzal, hogy Jézust odaadta érted. Jézus az életével fizetett érted, és amit fizetett, az a legnagyobb szeretet cselekedete volt. Nincs annál nagyobb szeretet se a földön, se az univerzumban, amit Isten tett érted Jézus Krisztusban.

Amikor mi viszontszeretjük az Urat, mi is átadjuk az életünket Istennek. Amikor a sorsunkat a kezébe helyezzük és lemondunk a saját akaratunkról annak érdekében, hogy az a jó forgatókönyv valósuljon meg az életünkben, amit Isten tervezett el, olyankor megmutatjuk, hogy mi is szeretjük Istent. Ez gyakran abban a kérdésben tör fel imáink során, hogy ’Uram, Te mit akarsz? Mi a Te akaratod?’. Pál apostol arról ír, hogy ha Jézus Krisztus odaadta értünk az életét, akkor kötelesek vagyunk mi is odaadni az életünket Istennek (2.Kor 5:15).

Úgy vélekedvén, hogy ha egy meghalt mindenkiért, tehát mindazok meghaltak; és azért halt meg mindenkiért, hogy akik élnek, ezután ne maguknak éljenek, hanem annak, aki értük meghalt és feltámasztatott. (2.Korinthusi levél 5:15)

Ezzel azt fejezi ki Pál apostol, hogy az új életed már nem a tiéd. Amióta elfogadtad Jézus Krisztus áldozatát az életedre nézve, az azután már Jézus Krisztus élete, vagyis az a cél, hogy Jézus gyakoroljon befolyást a döntéseid, a választásaid fölött. Az válik kérdéssé, hogy Jézus mit akar. Ezt azonban nem úgy kell érteni, hogy megszűnik az életed és fel kell adnod az önállóságodat és a céljaidat, hanem ez egy bizalom abban, hogy Isten ismer téged, és a neked legjobbat akarja. Amikor átengeded a vezetést és az irányítást Jézusnak, valójában jobb dolgok fognak történni veled, mint amit te elképzeltél magadnak. Jó megkérdezni az Urat, mi az akarata és mit szeretne, hogy cselekedjél, hova szeretné, hogy menjél például, és hova ne. Belül a szívedben ad egy jelzést, egy intuitív megérzést.

Helycsere történt

Amikor Jézus odaadta az életét érted, valójában egy helyettesítés, egy helycsere történt. A kereszten nem téged végeztek ki a bűneidért, ami pedig jogos és igazságos lett volna, hanem Jézus Krisztust. Jézus lemondott a saját akaratáról (Mk 14:36) annak érdekében, hogy te meg tudj menekülni az Isten büntetésétől. A helycsere azonban nemcsak egy irányba működik. Minden, amit Jézus tett, azt valójában te tetted Őbenne, vagyis amikor azt olvasod a Bibliádban, hogy Jézus Krisztus legyőzte az Ördög munkáit (1.Jn 3:8), akkor magadra vonatkoztathatod azt, hogy Jézus Krisztusban te is legyőzted az Ördög munkáit. Minden, amit Jézus tett, helyetted tette. Jézus Krisztus a helyettesítőd, de nemcsak a rossz dolgokban, mint például a bűneidért való bűnhődésben, hanem a jó dolgokban is. Jézus a kereszten helyet cserélt veled, azaz Krisztusban te is legyőzted az Ördögöt, a bűnöket, a betegségeket és az átkokat. Isten Jézus Krisztus jó és igaz tetteit neked számítja be, azok a te érdemeid lettek.

Amint Dávid is boldognak mondja azt az embert, akinek az Isten igazságot tulajdonít cselekedetek nélkül. (Róma levél 4:6)

Az újjászületésed óta te már nem az vagy, aki addig voltál, hanem Jézus Krisztusban egy teljesen új világ tárult fel előtted. Az Efézusiakhoz írt levél szerint (Ef 2:6) Krisztusban te már fel vagy ültetve minden rossz fölé. Úgy kell gondolkoznod, hogy minden gonosz erő fölött vagy, és az Ördög a lábaid alatt van. Rendelkezel hatalommal, erővel és kaptál erős szellemi fegyvereket Istentől (2Kor 10:4), hogy az Ördögre nyomást gyakorolj.

Szeretett személy vagy

János apostol azt írta egyik levelében (1Jn 3:1), hogy Jézus Krisztus kereszthalálában és feltámadásában észre kell vennünk, hogy mekkora szeretetet adott nekünk Isten:

Lássátok milyen nagy szeretetet adott nékünk az Atya, hogy Isten fiainak neveztetünk! A világ azért nem ismer minket, mert nem ismerte meg Őt.

Isten irántad való szeretete nagyobb a házastársad, a családod szereteténél. Felülmúl minden létező barátságot, elköteleződést vagy rajongást. A megváltás által Ádám leszármazottjából Isten fiává váltál. Isten szeretete istenfiúságot hoz létre. Már most Isten gyermeke vagy, már most Isten fiának hívnak. A szellemi identitásodban gyökeres változás történt, és a Mennyben téged Isten fia egyikének neveznek. Ebben az új identitásban gyökerezz meg, és mindig legyen a szemed előtt, hogy te Isten gyermeke vagy, Istentől születtél meg.

Isten irántad való szeretete örökkévaló

Isten „mega”-szeretettel szeret téged, nemcsak egy felvillanó rajongással:

De az Isten gazdag lévén irgalmasságban, az Ő nagy szerelméből, mellyel minket szeretett, minket, kik meg voltunk halva a vétkek miatt, megelevenített együtt a Krisztussal. Kegyelemből tartattatok meg! (Eféz. 2:4-5)

Már az Ószövetség is kijelentette Jeremiás próféta által, hogy az Újszövetségben Isten szeretete soha nem szűnik meg azok iránt, akik megtértek és behívták Jézust az életükbe:

Messzünnen is megjelent nékem az Úr, mert örökkévaló szeretettel szerettelek téged, azért terjesztettem reád az én irgalmasságomat. (Jeremiás 31:3)

Isten irántad való szeretete nemcsak nagy, hanem örökkévaló is. Nem múlik el, Isten soha nem ábrándul ki belőled. Az ember szeretetre méltó és szeretetre született lény. Úgy lett megteremtve, hogy szeressék, mert bennünket a szeretet Istene teremtett. Istent ez az örök szeretet megváltásra inspirálta (János 3:16):

Mert úgy szerette Isten e világot, hogy az ő egyszülött Fiát adta, hogy valaki hisz ő benne, el ne vesszen, hanem örök élete legyen.

II. RÉSZ

A MEGVÁLTÁS

OKAI

Miért kellett Istennek megváltania az

embereket?

1. Mert minden ember eredendően bűnös

A Rómaiakhoz írt levél 3:23 szerint minden ember bűnös a fogantatása óta, és senki sem a Mennyből szállt alá, hanem csak egyedül az Isten Fia:

Mert mindnyájan vétkeztek, és szűkölködnek az Isten dicsősége nélkül.

Az emberiség legnagyobb problémája az, hogy mindenki vétkezett és mindenki szűkölködik, azaz híján van Isten dicsőségének. Ha Isten dicsősége működne az emberek életében, nem tapasztalnának annyi rossz dolgot.

Önmagunkban tehát bűnösök és tökéletlenek vagyunk. A bűn végeredménye pedig a halál, ami örök elválasztottságot jelent Istentől. Ezt a mi földi, testi természetünk eredményezte, ezért nyilvánvaló, hogy új természetre van szükségünk. Olyan természetre van szüksége az emberiségnek, amely Isten szemében elfogadható, amely kompatibilis a Mennyel, és amely természet megigazultan – vagyis mintha sohasem vétkezett volna – állhat meg Isten előtt. Újjászületésre van szükségünk.

Az Isten Beszéde

A hit imája valójában együttműködés Isten beszédével, az Igével. Olyankor az ember ugyanazt mondja ki, mint amit Isten. Ézsaiás próféta így fogalmazta meg:

Így lesz az én beszédem, amely számból kimegy, nem tér hozzám üresen, hanem megcselekszi, amit akarok, és szerencsés lesz ott, ahová küldöttem. (Ézs 55:11)

Isten mindent a beszéde által cselekszik, például a teremtés is a szava által valósult meg. Isten beszéde elvégzi azokat a dolgokat, amikről szól. Az, hogy az ember meg tudja érteni Istent, fel tudja fogni a beszédét, valójában Isten ajándéka. Az ember magától soha nem kereste volna Istent. Isten volt az, aki felkeltette az ember szívében a vágyat arra, hogy keresse Őt. A hittel kimondott beszéd, amelyben Isten élete van benne, az érte el a szívünket és változtatta meg az életünket, beszédünket, cselekedeteinket és szokásainkat.

Az emberiség megromlott

Ádám és Éva elrontották a kezdetet, a többi valójában következmény. A halál az édenkerti bűneset által belépett az emberi életbe és azóta a tapasztalati világ részévé vált.

Annak okáért, miképpen egy ember által jött be a világra a bűn és a bűn által a halál, és akképpen a halál minden emberre elhatott, mivelhogy mindenek vétkeztek; (Róma levél 5:12)

A Zsoltárok könyvéből tudjuk meg, hogy minden ember bűnösnek születik (természetesen kivételt képez a názáreti Jézus, aki a szeplőtelen fogantatása miatt mentesült az eredendő bűntől):

Íme, én vétekben fogantattam, és bűnben melengetett engem az anyám. (Zsolt 51:7)

Jézus Krisztusnak ezzel a romlott, bűnös állapottal kellett azonosulnia a golgotai kereszten, hogy megváltoztassa. Ez a megváltás, amiről a korábbi fejezetben írtunk.

Az üdvözülés, és ennek következtében az újjászületés ingyen van, Isten ingyen ajándéka. Nem tudjuk kiérdemelni, nem tudunk megdolgozni érte, máskülönben büszkék lehetnénk a tetteinkre. Isten előtt azonban senkinek nincs mivel büszkélkednie és dicsekednie. Egy tökéletlen teremtmény nem képes kiérdemelni ilyen kiváltságot a szent Istentől. A bűn zsoldja ugyanis a halál, az örök élet viszont Isten ingyen ajándéka Jézus Krisztusban, Urunkban – szögezi le a Rómaiakhoz írt levél 6:23. Ez az ingyen ajándék kegyelem által érkezik hozzánk, ami valójában ki nem érdemelt kedvezést jelent (Ef 2:8-9). Csakis Isten mindent fölülmúló szeretete teszi lehetővé, hogy megkapjuk ezt a csodálatos ingyen ajándékot.

Isten nem automatikusan bocsátotta meg a bűnösségünket. Hatalmas árat fizetett érte, a bűnt ugyanis meg kell büntetni, így igazságos. Isten, szent és igaz természeténél fogva, meg kell, hogy büntesse a bűnt. Ha nem tenné, ellenkezne saját igaz természetével, hiszen Ő maga jelentette ki, hogy a bűn jutalma vagy következménye halál.

2. Mert a jócselekedeteinkkel nem juthatunk a

Mennybe

Ézsaiás prófétán keresztül leszögezi a Biblia:

És mi mindnyájan olyanok voltunk, mint a tisztátalan, és mint megfertőztetett ruha minden mi igazságaink, és elhervadánk, mint a falomb mindnyájan, és álnokságaink, mint a szél, hordának el bennünket! (Ézs 64:5)

A romlottságból, a bűnösségből senki nem tudja magát kihozni és kiszabadítani. Akármennyire is gondoljuk azt, hogy igazunk van, a bűnösség következményeként Isten előtt minden érved vagy jó tetted olyan, mint egy szennyes ruha. Az ember nem tudja legyőzni a rossz cselekedeteit.

A világtörténelem legmagasztosabb és legegyedülállóbb szeretet-megnyilvánulása az volt, amikor Isten Fia magára vette a bűneinket és meghalta a mi halálunkat. Jézus, Isten Fia, helyettünk élte át a büntetést és vált a mi helyettesítőnkké (2Kor 5:21).

3. Mert Isten az emberek bűneit örök büntetéssel

bünteti

Az emberi sors átnyúlik az örökkévalóságba, ahol lesz egy elszámoltatás. A Jelenések könyve feltárja ezt az eseményt:

És látám a halottakat, nagyokat és kicsinyeket, állani az Isten előtt; és könyvek nyittatának meg, majd egy más könyv nyittaték meg, amely az életnek [könyve]; és megítéltetének a halottak azokból, amik a könyvekbe voltak írva, az ő cselekedeteik szerint. […] És ha valaki nem találtatott beírva az élet könyvében, a tűznek tavába vetteték. (Jelenések könyve 20:12,15)

Az elkövetkezendő ítélet miatt is megváltásra szorulunk. Isten ugyanis a gyehennát, a poklot és a tűzzel és kénkővel égő tavat nem az embernek szánta, hanem a gonosznak, a Sátánnak (Mát 25:41). A megváltás lényege az, hogy Isten nem akarja, hogy oda kerüljünk. Az embert az Ördög túszként húzza magával a számára kijelölt sorsba. Isten azonban gondoskodott arról, hogy a megváltás által az emberek felszabaduljanak a gonosz számára rendelt büntetés alól azáltal, hogy elfogadják Jézus Krisztus áldozatát. Istennek az a tette, hogy a saját Fiát adta szenvedésre annak érdekében, hogy az emberek megmenekülhessenek, szeretetének hatalmas voltát tükrözi. Az emberi életnek nagyon nagy tétje van.

Lőn pedig, hogy meghala a koldus, és viteték az angyaloktól az Ábrahám keblébe; meghala pedig a gazdag is, és eltemetteték. És a pokolban felemelé az ő szemeit, kínokban lévén, és látá Ábrahámot távol, és Lázárt annak keblében. (Luk 16:22-23)

Amikor valaki haldoklik, a túlvilágra költözése pillanatához közeledve bizonyos lények jönnek köré és várják, hogy elvihessék a lelkét. Az ember szemei számára is kezd megnyílni a láthatatlan. Mivel az élet nemcsak materiális dolgokból áll, ezen a ponton az ember előtt kinyílik egy másik világ, ahol már nem tud ellenállni. Ezek a lények vagy jó angyalok, vagy pedig sátáni szellemek, amelyek megragadják a lelkét és viszik az Istentől kijelölt helyére annak függvényében, hogy az illető elfogadta-e Jézus Krisztus helyettesítő áldozatát, vagy elutasította, s bűnei felróva maradtak.

4. Mert semmilyen cselekedetünk nem eredményez

megváltást és üdvösséget a számunkra

Mert kegyelemből tartattatok meg, hit által; és ez nem tőletek van: Isten ajándéka ez. (Eféz 2:8)

Az üdvösség Isten ajándéka, hiszen kegyelemből van, hit által. Isten szeretete olyan nagy az ember iránt, hogy meg akarja ajándékozni üdvösséggel és bűnbocsánattal.

Mindenkinek felajánlja, hogy fogadja el Jézus Krisztus helyettesítő áldozatát, mint olyan fizetséget, ami az ő bűneiért történt.

A Biblia azt is mondja, hogy ha Isten odaadta a Fiát értünk, mi módon ne ajándékozna vele együtt mindent az embernek.

Isten adja például a kijelentés szellemét, amely fényt gyújt az ember szívében és valóságos istenismeretre vezeti őt. Ekkor az ember képes látni egy olyan valóságot, ami a szemeivel vagy az elméjével még nem megragadható.

Amikor Isten világosságot gyújt valakinek a szívében, akkor annak a dolognak a valóságát helyezi a szellemébe, vagyis az illető onnantól kezdve tudja, hogy az a része.

Hogy a mi Urunk Jézus Krisztusnak Istene, a dicsőségnek Atyja adjon nektek bölcsességnek és kijelentésnek Szellemét az Ő megismerésében; (Eféz 1:17)

Pál apostol imádkozott ezért. Ha imádkozol te is, több kijelentés jön az életedbe, és nagyobb világosságod lesz.

Amíg csak az elméjével ismer az ember dolgokat, sötétségben marad. Van egyfajta szív-figyelem, ami létrejön Isten dolgai és te közötted és elindítja az Ige működését az életedben.

Mi egy intelligens világban élünk, azaz amik titokban vannak, nem működnek addig, amíg az ember fel nem fedezi őket.

Amikor átadtuk az életünket Jézusnak, a kijelentés szelleme ültette a szívünkbe azt az ismeretet, hogy valójában bűnösök vagyunk és szükségünk van megváltásra.

Abban a pillanatban szívünk meglátta a megoldást az evangéliumban, és amikor kimondtuk a szánkkal, hogy hiszünk Jézusban, azonnal működésbe lépett a hit. Egy olyan igazság vált valósággá, amely hitünkre várt, hogy érvénybe lépjen.

Azt azonban sokan elfelejtik, hogy ahogyan a megváltást átvette az ember, a gyógyulást, az anyagi javakat, az átkok megtörését és gonosz erők működését is ugyanúgy átveheti.

5. Mert Isten szereti az embereket

Erre a tényre azért fontos emlékeznünk, hogy ne legyen senkinek alkalmatlansági vagy kisebbrendűségi érzése. Számítasz Istennek:

Mert úgy szerette Isten e világot, hogy az ő egyszülött Fiát adta, hogy valaki hisz őbenne, el ne vesszen, hanem örök élete legyen (Jn 3:16)

Jézus Krisztusban Isten valakivé tett. Jézus azért vállalta a kínhalált, mert másképp nem történhetett volna bűnbocsánat:

Jézus Krisztus, aki mikor Istennek formájában volt, nem tekintette zsákmánynak (megragadni kívánt dolognak) azt, hogy ő az Istennel egyenlő, hanem kiüresítette önmagát, szolgai formát vett föl és az emberekhez hasonlóvá lett. És amikor olyan lett, mint az ember, megalázta magát azáltal, hogy engedelmes volt a halálig, még pedig a kereszthalálig (Filippi 2:6-8).

Krisztus a szeretete miatt döntött úgy, hogy meghal, hogy a legnagyobb szeretetet kifejező ajándékként mindannyiunk összes bűnéért járó büntetést magára vállalta azért, hogy kibékítse a világot Istennel (2.Kor 5:18-19). Jézus teljesen azonosult a bűnös természetünkkel, amikor a kereszten függött, és bűnné vált értünk, noha Ő bűntelen volt, mindezt azért, hogy a bűnbocsánat és az élet ingyen ajándékát átadhassa számunkra.

És csaknem minden vérrel tisztíttatik meg a törvény szerint, és vérontás nélkül nincsen bűnbocsánat (Zsid 9:22)

A bűnökkel kezdenie kellett Istennek valamit, nemcsak félre kellett tenni az útból, hanem meg kellet azokat valahogy semmisítenie. A megváltás által olyan dolgot törölt el Isten, amit Ádám és Éva kötött hozzá az emberi természethez:

Mert különben sokszor kellett volna szenvednie a világ teremtetése óta; így pedig csak egyszer jelent meg az időknek végén, hogy áldozatával eltörölje a bűnt. (Zsid 9:26)

A bűn szellemi dolog, mégis valóságos. Olyan, mint a Sátán természete. Valójában a Sátán természetétől kellett megszabadítania Jézusnak az emberiséget. Isten nem csupán megbocsátotta a bűneinket, hanem el is törölte azokat. Nem kell többé bűntudatban élni, mert nem úgy van, mint az Ószövetségben, amikor az állatok vére csupán eltakarta a bűnöket. Az Újszövetségben Jézus vére el is törli a bűnös tetteket és következményeiket. A vádiratot vérével „kiradírozta” – ezt jelenti, hogy eltörölte. Ettől kezdve vissza kell utasítanod, ha az Ördög bűntudaton keresztül vádlást vagy kárhoztatást akar rád helyezni.

Az által, hogy eltörölte a parancsolatokban ellenünk szóló kézírást, amely ellenünkre volt nekünk, és azt eltette az útból, odaszegezvén azt a keresztfára; (Kolosse levél 2:14)

Tudatosítanod kell magadban azt a bibliai tényt, hogy a feljegyzést, amit az Ördög készített rólad, ami alapján joggal érvelhetne a mennyei bíróságon, hogy a pokolba kerülj, azt Jézus vére eltörölte. Jézus Krisztus vére kilúgozott minden bizonyítékot, ami ellened szólt, és már fel vagy mentve (Mal 3:2). Nem a jó tetteidnek köszönheted ezt, hanem Krisztusba vetett hited által részesülhettél a megváltásban. A Római levél ugyanis ezt írja a 10:9-10-ben:

Mert ha a te száddal vallást teszel az Úr Jézusról, és szívedben hiszed, hogy az Isten feltámasztotta őt a halálból, megtartatol. Mert szívvel hiszünk az igazságra, szájjal teszünk pedig vallást az üdvösségre.

Az eredeti nyelvben, amelyen a Biblia íródott, a megtartatol szó helyén az áll, hogy üdvözülsz. Amikor tehát megismered, felfogod és száddal kimondod azt, amit Jézus érted tett, akkor birtokba veszed ezt az igazságot és üdvözülsz.

Isten ennyire egyszerűvé tette számodra, életed igazi problémája megoldódott. Nekünk egyszerűvé vált, de Jézusnak az életébe került ez. Hatalmas árat fizetett érted az Úr.

Tudván, hogy nem veszendő holmin, ezüstön vagy aranyon váltattatok meg a ti atyáitoktól örökölt hiábavaló életetekből; Hanem drága véren, mint hibátlan és szeplőtlen bárányén, a Krisztusén. (Péter apostol 1. levele 1:181-19)

III. RÉSZ

A MEGVÁLTÁS

AJÁNDÉK

1. Új teremtés vagy

Azért ha valaki Krisztusban van, új teremtés az; a régiek elmúltak, íme, újjá lett minden (2Kor 5:17)

Korábban említettük, hogy amikor újjászületünk, olyan új teremtménnyé válunk, ami előtte nem létezett. Vannak, akik szerint ez majd csak a jövőben, a Mennyben fog megtörténni. Az újjászületéskor azonban rögtön elkezdjük tapasztalni, hogy egy újfajta élet van bennünk. Isten Szelleme belénk jött, Ő vezetést ad, tanácsol és velünk jár az úton. Bennünk lakik (Ján 14:17).

Tapasztaljuk a Szellem gyümölcseit is működni, az örömöt, a békességet és a szeretetet (Gal 5:22). Mivel vetted Isten Szellemét, már aznap elkezded tapasztalni, hogy Isten természetfölötti hatalma nyilvánul meg bizonyos élethelyzeteken keresztül. Életed új értelmet nyer. Minden új megvilágításba kerül. Jézus azt mondta, hogy nemcsak azért jött el, hogy a Mennybe juttasson bennünket, hanem hogy életünk legyen, mégpedig bővelkedő életünk (Jn 10:10)

2. A megtérés a gondolkozásmód megváltoztatása

Mert a bűn zsoldja halál; az Isten kegyelmi ajándéka pedig örök élet a mi Urunk Krisztus Jézusban. (Róm 6:23)

Minden ajándék feltételez egy Ajándékozót és egy Ajándékozottat. Isten az ajándékozó, aki mindenki számára felajánlja az üdvösség ingyen ajándékát.

Isten nem akarja, hogy bárki is elkárhozzon. Nem akarja, bárki is szenvedjen (2Pt 3:9), de egy ajándék elfogadásához be kell vallanunk, hogy szükségünk van arra az ajándékra.

El kell ismernünk azt, amit Isten Szelleme mutat, hogy nagyon is bűnösök vagyunk és rendkívül nagy szükségünk van Isten megbocsátására és kegyelmére.

Ha meg nem tértek – mondja Isten Szelleme Lukács evangéliumában – valamennyien elkárhoztok (Lk 13:3).

Keressétek az Urat, amíg megtalálható, hívjátok őt segítségül, amíg közel van. Hagyja el a gonosz az ő útját, és a bűnös férfiú gondolatait, és térjen az Úrhoz, és könyörül rajta, és a mi Istenünkhöz, mert bővelkedik a megbocsátásban. (Ézsaiás könyve 55:6-7)

A megtérés a gondolkozásmódunk megváltozását, megújítását jelenti. Meg kell változtatnunk azt, hogy mit gondolunk arról, milyen állapotban vagyunk valójában Isten szemében és mennyire távol vagyunk Tőle. És ennek helyes ismeretében Hozzá kell fordulunk, mert aki befogadja Krisztust, annak Isten hatalmat és jogot ad arra, hogy valóban Isten gyermeke legyen.

Valakik pedig befogadák őt, hatalmat ada azoknak, hogy Isten fiaivá legyenek, azoknak, akik az ő nevében hisznek; Akik nem vérből, sem a testnek akaratából, sem a férfiúnak indulatjából, hanem Istentől születtek. (János evangéliuma 1:12-13)

Befejezés

Krisztust egy rendkívül ötletes módon lehet befogadni, ami csak Istennek juthat eszébe. Nem cselekedetek által, hiszen képességeink eltérőek és nem lenne esélyegyenlőség. Isten olyan lehetőséget kínált fel, amely mindenki számára azonos feltételeket teremtett. Ez független az értelmi képességektől, nemtől, fajtól, társadalmi rangtól vagy anyagi javaktól. Egyedül hit által fogadható be Krisztus.

Kegyelemből tartattatok meg, hit által; és ez nem tőletek van: Isten ajándéka ez. Nem cselekedetekből, hogy senki ne kérkedjen. (Ef 2:8-9).

Ahhoz, hogy az ember befogadja Krisztust, el kell ismernie, hogy szüksége van Rá. Majd egyszerűen Hozzá fordulunk hittel és megbízunk benne. Azáltal jön be Krisztus az életünkbe, hogy behívjuk. Jézus azt mondta, ott áll az ajtó előtt és zörget, hogy aki meghallja a hangját és megnyitja az ajtót, ahhoz bemegy, és vele marad, és az illető is Jézussal (Jel 3:20).

Ima

Ha még nem fogadtad be Jézust, szeretnél újjászületni, új természetet és bűnbocsánatot kapni? Szeretnéd megkapni a világegyetem legcsodálatosabb ajándékát, Krisztusnak az életét? Akkor egyszerűen, de őszintén mondd el az alábbi imát:

Úr Jézus, hiszem, hogy te vagy az Isten Fia. Hiszem, hogy az

én bűneimért haltál meg a kereszten és feltámadtál a halálból.

Megnyitom az életem ajtaját előtted és behívlak a szívembe.

Bocsásd meg minden bűnömet. Elfogadlak Megváltómnak és

Uramnak. Köszönöm az új életet. Köszönöm a bűnbocsánatot.

Segíts, hogy azzá válhassak, amivé Te szeretnéd és a Te életedet

éljem. Jézus nevében imádkoztam. Ámen.

TÁMOGASD ADÓD 1 %-ával és ADOMÁNYAIDDAL

a Szólj 1 Szót! Alapítványt

Adószáma: 19399164-1-13

(2700 Cegléd, Köztársaság út 8/A)

ALAPÍTVÁNY CÉLJAI:

A keresztény értékek, szellemiség, erkölcs, kultúra és

életvitel ismertetése, népszerűsítése és átadása

ÚJABB és ÁLLANDÓ tartalmakért kattints a következő csatornákra:

Georgisz tanítások OFFICIAL

https://www.youtube.com/@georgisz

Georgisz Szokalopulosz

https://www.facebook.com/Georgisz.Szokalopulosz

georgiszofficial

https://www.tiktok.com/@georgiszofficial

georgiszszokalopulosz

https://www.instagram.com/georgiszszokalopulosz

https://georgisz.hu

Bankszámlasz: 11742025 – 24444253 – 00000000 (OTP Bank)

Kapcsolat: e-mail cím – szolj1szot@gmail.com

Kérjük, anyagi támogatásaiddal segítsd az alapítványi célok

hatékony megvalósulását!